Vliegtuigongeluk: Slagoffers se name bekendArgieffoto Johannes Möller, president van AgriSA, het gesê die slagoffers, Jannie Boshoff, Jannie Kemp en Theuns van Rensburg, was almal lede van die Landbou-unie in KwaZulu-Natal (Kwanalu). Kwanalu is deel van AgriSA. “Hulle het die Kwanalu-kongres bygewoon. Ek het tydens die kongres met hulle gesels. Hulle afsterwe is nie net ‘n verlies vir Kwanalu nie, maar ook vir AgriSA,” het Möller gesê. Die drie mans is Donderdag dood ná hul ligte vliegtuig in bosse neergestort, en aan die brand geslaan het. Volgens ER24 het die voorval omstreeks 17:30 plaasgevind. Drie paramedici en ‘n brandbestryder moes te voet na die wrak soek, aangesien die bebosde gebied ontoeganklik vir voertuie was. “Na sowat ‘n uur se stap het hulle op die ongelukstoneel afgekom. Die ligte vliegtuig was erg beskadig,” het Vanessa Jackson, woordvoerder van ER24 gesê. Die oorsaak van die ongeluk is nog nie bekend nie.